Seuntjie verdrink kort voor gesinsvakansie | Maroela Media
Nikolai Skinner. Foto: Facebook
'n Seuntjie, wat later vandeesmaand sy tweede verjaardag sou vier, het in die swembad van sy ouerhuis verdrink.
Nikolai Skinner het op 29 Desember in die swembad by sy ouerhuis in Proteahoogte in Brackenfell verdrink. Volgens 'n bron na aan die familie sou Nikolai op 19 Januarie twee jaar oud geword het.
Volgens die bron was Nikolai se ouers, Patrick en Chantal, besig om die bakkie te laai vir hul vakansie. "Klein Nikolai het by hulle gespeel. Hy het gevra vir koeldrank en is die huis in waar sy ma hom bietjie water gegee het om te drink. Met die bakkie wat so te sê klaar gelaai was, het sy pa die hek na die agtererf en die swembad oopgemaak sodat die honde om die huis kon hardloop terwyl hulle weg is."
Die bron meen Nikolai moes in hierdie tyd buite toe gegaan en die honde gevolg het. "Chantal het toe gevra waar hy is en beide het na agter gehardloop, maar dit was te laat en hy was reeds in die swembad. Die ouers het hom uitgehaal en dadelik begin met mond-tot-mond asemhaling, terwyl hul ander seun die nooddienste gebel het. Chantal het voortgegaan met die behandeling, terwyl Patrick na die brandweerdienste gejaag het om hulp te kry."
Chris Botha, woordvoerder van Netcare 911, het gesê paramedici het omstreeks 10:49 op die toneel aangekom. "Die seuntjie het nie reageer nie en paramedici het dadelik met noodbehandeling begin. Ondanks alle pogings is die seuntjie op die toneel dood verklaar."
Volgens die bron sal Nikolai na verwagting Vrydag begrawe word. "Ons is almal baie hartseer vir die gesin." Nikolai het twee ouer broers, Xavier en Daniel.
Baie sterkte aan julle. 'n Ongeluk gebeur so vinnig.
Dit is tragies, vreeslik jammer vir die familie.
Ai dis so tragies.Ons harte en medelye gaan uit na julle in hierdie moeilke tyd.'n Ongeluk gebeur so vinnig . . .
Baie jammer vir julle as familie wat 'n pragtige kind . was die swembad nie omhein met 'n veiligheids hek nie ?
Ek kan my net die hartseer indink wat die ouerpaar deurgaan.
'n Kind is 'n 25 uur per dag en 'n agt dae per week oppasrisiko. Dit gebeur so maklik dat die een ouer dink die kind is by die ander ouer en dan word daar té laat vasgestel dat hy/sy nie by een van die twee is. Ek veralgemeen met hierdie stelling en maak dit nie soseer van toepassing op hierdie gebeurtenis.